**НЧ „Съединение–1905“**

с. Кочово, община Велики Преслав

**Отчет за дейността на НЧ „Съединение–1905“ с. Кочово през 2022 г.**

Дейността на нашето читалище се състои от запланувани мероприятия – както традиционни ежегодни обичаи и празници, така и мероприятия, с които от няколко години се стремим да правим и различни наши авторски, интересни и запомнящи се събития. На заседание на Настоятелството на НЧ „Съединение–1905“ от 10 ноември 2021 г. се прие годишната програма за дейността на читалището за 2022 г.

Започнахме годината с витрина във фоайето по-случай 100 г. от рождението на Блага Димитрова. През цялата година организирахме витрини и изложби за различни празници и годишнини на наши писатели и общественици – Васил Левски, Емилиян Станев, Пенчо Славейков, Добри Чинтулов. Направихме и изложби по случаи празника на хумора и шегата, за Великден с боядисани яйца, с рисунки на децата за 24 май и др.

 Групата за обичаи към читалището пресъздаде празниците „Бабинден“ и „Заговезни“, съпроводени с програма, танци и веселба. Направихме и много снимки за нашия архив.

На 19.02.2022 г. отбелязахме 149 години от обесването на Левски. Аранжирахме витрина в читалището, а пред паметника в селото и пред портрета на Дякона имаше кратко слово и преклонение. Първите кокичета в Кочово бяха за Левски.

Тази година нашето читалище участва в третия национален конкурс ,,Баба Марта бързала, мартенички вързала” на читалище ,,Надежда” в с. Имренчево, където нашата самодейка и ръководител на кръжока по приложни изкуства, Ташка Ангелова, спечели престижна втора награда в раздела автентична мартеница. А за 1 март, както всяка година, жените и децата от кръжока по приложни изкуства изработиха мартеници за мартенското дръвче пред читалището, което украсяваме. Баба Марта посети децата в детската градина и върза мартеничка на всяко дете за здраве и късмет. В този ден поздравихме и всички самодейци от читалището с техния празник.

На 3 март в Кочово отбелязахме 144 години от Освобождението на България от османско робство. С рецитал, знамена и цветя се преклонихме пред героите загинали за свободата на България. Със скромно участие на представители от наето читалище поднесохме цветя и на паметника в гр. Велики Преслав, където присъствахме на Възстановката - спектакъл на Национално Дружество ,,ТРАДИЦИЯ”

8 март отпразнувахме със скромна трапеза и с хубави слова за дамите от читалището, както и с шеги, закачки, музика, танци и изненада за дамите – живи цветя в саксия.

 На 12 март отбелязахме Тодоровден с поздравления към всички именници и с живо конче пред читалището, пресъздадохме празника Лазаруване и Кумичкане с децата от читалището и селото. За Великден направихме изложба-украса с цветя, боядисани яйца и козунаци пред читалището.

За 24 май подготвихме конкурс за най-добра детска рисунка, посветена на Кирил и Методий и на нашата азбука. Приехме първолаци за читатели в библиотеката. Подготвихме празнична украса и озвучаване на площада.

На 1 юни имаше поздрави и подаръци за децата от ЦДГ ,,Първи юни” от колектива на читалището.

Отпразнувахме традиционно и празника на билките – Еньовден. Сутринта рано отидохме за билки, правихме венец и играхме боси хоро в росата. За трета година поставихме еньовския венец пред читалището и много хора от селото минаха под него за здраве.

На 25.06 участвахме в Общинския народен събор ,,Петровска китка”, където спечелихме първо място за автентична носия.

На 07 юли с нашите момичета от танцовата група участвахме в Ежегодния празник в гр. Смолян, където се представихме чудесно и омагьосахме публиката. Посетихме и музея на гайдите в с. Стойките близо до Смолян.

На 6 септември в Кочово, отпразнувахме ежегодния общинския празник - 137 години от ,,Съединението на България” и 117 години на читалище „Съединение” с грандиозен спектакъл и с участието на много формации от села и градове. Направихме изложба със снимки ,,Войниците на Кочово” и с помощта на исторически музей от гр. Шумен - изложба на старинни оръжия. Имахме и полева кухня с гозби от онова време.

На 8 октомври успяхме да отделим време за нашите приятели от с. Ветрище. Гостувахме с изложба и програма на техния празник на терлика.

Изключително силен и забавен празник за нас беше празникът на тиквата на 15 октомври. Участници от близо и далеч: с кулинарни вкусотии, изложба на тикви, хокей на площада, състезания, много музика и танци. Гости и участниците изпълниха центъра на селото – над 1000 души.

Деня на будителите отбелязахме с витрина във фоайето на читалището.

Продължихме традиционно да честваме деня на Християнското семейство. Подготвихме традиционни подаръци - църковни календарчета на всички християнски семейства и членове на читалището. Със скромна трапеза, музика и танци отпразнувахме и този ден.

На 20 декември пресъздадохме обичая Игнажден. Полази ни добър гост – трудолюбив и заможен. Трапезата ни беше отрупана с питка, сушени плодове, орехи и сурово жито за берекет. Похапнахме с пожелание за добра година.

В навечерието на новата година украсихме читалището и елхата с празнични новогодишни светлини и подаръци. Дядо Коледа раздаде подаръците на открито пред читалището.

Последното събитие беше на 30 декември. Изпращане на 2022 г. В уютна обстановка, наздравици и пожелания, томбола и викторина, много музика и добри приятели и членове на нашето читалище отпразнувахме отминаващата година.

Благодарение на дейността на читалището и празниците, които организираме, в Кочово се случват все по интересни и многолюдни събития. Защото съчетаваме фолклор, традиции и обичаи с пресъздаване на исторически събития и легенди по наши авторски сценарии. Много актуални са и организираните от нас изложби, в които отразяваме историята и съвремието на хората от Кочово.

Интересни състезания, кулинарни изложби и карнавални шествия вече са редовно чакани от жителите и гостите на Кочово на организираните от нас празници.

И през 2022 година продължихме традицията да се правят снимки за архив на читалището и снимките се качват във Фейсбук – НЧ „Съединение-1905” с. Кочово. Наши съселяни, децата на Кочово и приятели от цяла България и по света с интерес следят дейността на читалището в интернет.

Едновременно с културната дейност продължават оборудването, ремонтните работи и обзавеждането в читалището.

Благодарим на всички - на нашите читалищни дейци, на децата и техните родители, на всички които ни помагат в това трудно време за да е живо читалището и селото.

Изготвил:

Петя Стоилова Председател: М. Вичев

**НЧ „Съединение–1905“**

с. Кочово, община Велики Преслав

Ръководни органи на НЧ „Съединение–1905“

Настоятелство:

Керанка Маринова

Ташка Ангелова

Гюсюм Хаджъ

Иван Маринов

Марчо Вичев – председател

Проверителна комисия:

Николинка Тодорова

Пенка Чолакова

Златка Янакиева - председател